建溪精舍得本字
作者：戴表元
朝代：宋

paragraphs: 四山翛翛風日暖，白髮看花惜春晚。
當時衰草牧羊坡，今日池臺紅霧滿。
最憐幽篁手所植，兒戲成業亦千本。
舊遊聚散萬事拙，客夢悲歡百年短。
荒凉處處經戰馬，寒食家家澆祭碗。
隃知地下不識醉，祇合生前尋酒伴。
蒼苔白石堪枕籍，野鳥清溪自絃管。
同遊飄揚正捷步，老我摧頹甘負眼。
風牀溽暑新候濁，江樹飛雲故人遠。
出城少事幸縱恣，賭令爭歡君莫懶。